### | | | | --- | --- | | | | | --- | | **Byråd** 30. april 2019 Sagsnr. 710-2019-11949 Dok.nr. 710-2019-87774 Sagsbehandler DPASGE | | 62.                 Status på tilbud om psykologhjælp til 15-25 årige - Åbent

###

|  |  |
| --- | --- |
| Tidl. politisk behandling | BY, 20.03.2018, pkt. 42 |
| Forventet sagsgang | BS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til status på
tilbuddet om psykologhjælp til 15-25 årige.

I Budget 2016-2019 afsatte Byrådet 600.000 kr. årligt til et
tilbud om psykologhjælp til unge mellem 15-25 år. Tilbuddet har til formål at
hindre, at unge med psykiske udfordringer udvikler så store problemstillinger,
at de får behov for behandling og støtte fra det specialiserede socialområde.

Den unge kan tilbydes op til fem samtaler af afklarende
karakter, hvor psykologen hjælper med at indkredse problemstillingen, og hvor
den unge evt. henvises til yderligere hjælp i andet regi.

Jannie Henriksen er forankret i Pædagogisk Psykologisk
Rådgivning (PPR) i Børn og Familie. Tilbuddet varetages af tre psykologer med
en tredjedel årsværk hver. De unge kan få hjælp pr. mail, telefon og ved
personlige samtaler på [adresse] i Hadsten, hvor også ungdomsskolens
afdeling i Hadsten aktuelt er placeret.

Byrådet besluttede 28. februar 2017, at den unge skal kunne
tilbydes første samtale inden for tre arbejdsdage, samt at åbningstiden er 52
uger om året. Ved første samtale afklarer psykologen med den unge, hvilken
problemstilling henvendelsen drejer sig om. Psykologen vurderer, hvorvidt
problemstillingen bedst varetages med yderligere samtaler, eller om den unge
bedre kan hjælpes i kommunens andre tilbud, fx Social Indsats eller
Rusmiddelcentret, eller i tilbud uden for kommunen, fx praktiserende læge.

Der er blevet ført statistik for henvendelserne i de tre år,
tilbuddet har eksisteret. Nøgletal for tilbuddet er vedlagt sagen som bilag. De
væsentligste konklusioner er beskrevet nedenfor:

·
Antallet af unge, der har henvendt sig, har været stigende i de
tre år, tilbuddet har eksisteret:

2016 (med opstart i februar): 129

2017: 191

2018: 259

·
45 % af de unge fik en enkelt samtale i 2018. 13 % fik fem
samtaler.

Fordelingen af antallet af
samtaler varierer lidt over de tre år, men generelt har ca. halvdelen fået en
enkelt samtale.

·
Der er flere kvinder end mænd, der henvender sig, selvom
forholdet mellem andelen svinger over de tre år:

2016: 26 % mænd og 74 % kvinder

2017: 45 % mænd og 55 % kvinder

2018: 35 % mænd og 65 % kvinder

·
Der er en overvægt af henvendelser fra de yngste i målgruppen.
Således stod de 15-19 årige for nedenstående andele af henvendelserne i de tre
år:

2016: 79 %

2017: 71 %

2018: 67 %

·
Antallet af unge, der henvises videre til egen læge, er steget:

2016: 5 %

2017: 13 %

2018: 37 %

·
Der var i 2018 færre henvendelser i juni, juli, august og
december end resten af året. Der er flest henvendelser i januar (38) og
september (32)

·
Henvendelserne er forskelligartede. De kan fx dreje sig om:
angst, selvskadende adfærd, spiseforstyrrelser, dødsfald i nærmeste familie,
traumatiske hændelser, depressive tegn og selvmordstanker.

De unge henvender sig med mange forskellige
problemstillinger og livserfaringer, der udfordrer deres mestring af
tilværelsen. Nogle udfordringer går dog igen hos mange af de unge:

·
En del unge henvender sig med symptomer på overbelastning
og/eller depression. De er i generel mistrivsel og er ved at droppe ud af
uddannelse og job. De har svært ved selv at overskue deres problemstillinger og
vurdere, hvad der kan hjælpe dem videre.

·
Nogle unge har en grad af psykiatriske og/eller svære psykiske
udfordringer, som udfordrer deres trivsel, relationer og uddannelse.

·
Nogle unge har haft oplevelser i deres opvækst eller i deres
nutidige relationer, som præger deres trivsel og selvopfattelse.

**VURDERING**

Samtalerne tager altid udgangspunkt i de udfordringer, den
unge oplever og ønsker at tale om. Samtalerne er ikke behandling, men kan
hjælpe den unge til en større forståelse af problemstillingen, og hvad han
eller hun kan gøre fremadrettet. Vurderer psykologen, at der er behov for en
form for behandling eller hjælp fra andre indsatser, kan psykologen opfordre
den unge til at søge hjælp her.
Det kan fx være hos den praktiserende læge eller tilbud fra [adresse] i
relation til sociale indsatser, sundhed eller uddannelse og beskæftigelse.

Den store stigning fra 2017 til 2018 i antallet af unge, der
henvises videre til egen læge skyldes primært, at Dansk Psykolog Forening og
Danske Regioner har indgået en aftale om vederlagsfri psykologbehandling for
unge hos privat praktiserende psykologer. Aftalen betyder, at der fra 1. juli
2018 blev iværksat en forsøgsordning med psykologhjælp til unge i alderen fra
18 år til og med 20 år med angst og depression. Det er den unges egen læge, der
kan henvise til tilbuddet. Når det er relevant, oplyser psykologerne i [adresse]
Kommunes tilbud de unge om muligheden for at få gratis psykologbehandling hos
privat praktiserende psykologer via henvisning fra egen læge.

Børn og Skole vurderer, at tilbuddet i 2018 har overholdt
det politiske serviceniveau i forhold til at tilbyde samtale inden for tre
hverdage. Der har været enkelte undtagelser, hvor den unge selv har ønsket at
udskyde første samtale. Tilbuddet har været åbent 52 uger om året.

Der har været stigende efterspørgsel i de tre år, tilbuddet
har eksisteret. Såfremt antallet af henvendelser eller antallet af samtaler
fortsætter med at stige, kan det blive en udfordring at opretholde det
eksisterende serviceniveau.

**ØKONOMI**

Godkendelse af status for tilbuddet om psykologhjælp til 15-25
årige har i sig selv ingen økonomiske konsekvenser.

Hvis antallet af henvendelser eller antallet af samtaler
fortsætter med at stige, kan det blive nødvendigt at tilføre tilbuddet flere
ressourcer, hvis det eksisterende serviceniveau skal fastholdes.

**INDSTILLING**

Direktøren for Børn og Skole indstiller til Byrådet:

1.
At status for tilbuddet om
psykologhjælp til 15-25 årige godkendes.

**BESLUTNING**

***Børne- og Skoleudvalget, 4. april 2019:***

Fraværende:Ingen

Indstilles godkendt.

***Økonomiudvalget, 23. april 2019:***

Fraværende:Ingen

Indstilles godkendt.

**Bilag**

|  |  |
| --- | --- |
| Nøgletal for tilbud om psykologhjælp til 15-25 årige | 710-2019-55874 |